กลุ่มมิจฉาชีพ... หลอกให้โอนเงิน ที่เครื่อง ATM
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

...ชาติชาย พยุหนาวีชัย
เรื่องการหลอกลวงในสังคมไทย นับวันจะยิ่งสูงขึ้นทุกที ไม่ว่าจะทำกันซึ่งๆ หน้า หรือลับหลัง โดยกลุ่มมิจฉาชีพจะจับจุดจากความโลภของคน ความตกใจกลัว หรือแม้แต่ความวิตกกังวล มาเป็นเหตุให้ทำการหลอกลวงได้ง่าย โดยประชาชนผู้บริสุทธิ์ที่ตื่นเต้น ตกใจกลัว หรืออยากได้ก็จะทำตาม เขาให้ทำอะไรก็ไปทำ เช่น ให้ไปทำรายการที่เครื่อง ATM โดยหลอกว่าเป็นการอายัดเงินในบัญชีไว้เป็นการป้องกันไม่ให้คนอื่นถอนหรือตัดบัญชีจากบัญชีเราได้อีก แต่แท้ที่จริงสิ่งที่คนร้ายให้ดำเนินการนั่นแหละเป็นขั้นตอนการโอนเงินจากบัญชีของเราไปสู่บัญชีของกลุ่มมิจฉาชีพนั่นเอง
ปัจจุบันได้มีกลุ่มมิจฉาชีพออกมาหลอกลวงประชาชนหลายรูปแบบ โดยการแอบอ้างเป็นเจ้าหน้าที่สรรพากร เจ้าหน้าที่ศาล เจ้าหน้าที่ตำรวจ รวมทั้งอ้างเป็นพนักงานธนาคาร หรือบัตรเครดิตต่างๆ โดยมีเป้าหมายลวงถามข้อมูลส่วนตัวและการเงิน และหลอกให้ทำรายการผ่านเครื่อง ATM เมนูภาษาอังกฤษ โดยประชาชนไม่ทราบว่าเป็นรายการโอนเงิน ส่งผลให้เกิดความเสียหายเป็นจำนวนมาก ทุกวันนี้ก็ยังถูกหลอกกันอย่างต่อเนื่องไม่รู้จักหมด
ล่าสุดกลุ่มมิจฉาชีพได้แอบอ้างเป็นธนาคารขนาดใหญ่หลายแห่ง ใช้โทรศัพท์ทั้งที่เป็นระบบอัตโนมัติและบุคคล สุ่มโทร.ไปยังประชาชนทั่วไปโดยไม่จำเป็นต้องทราบว่าเป็นลูกค้าของธนาคารนั้นๆ หรือไม่ และมีการสร้างเรื่องให้เหยื่อตกใจ หรือเกิดความคาดหวังในรางวัลและเงินคืนต่างๆ เช่น แจ้งว่าเป็นหนี้บัตรเครดิต มีรายการใช้บัตรเครดิตผิดปกติเกิดขึ้น ได้รับเงินคืนภาษี หรือถูกรางวัล เป็นต้น
เรื่องแบบนี้ต้องขอบอกว่า ธนาคารเขาไม่มีนโยบายในการโทรศัพท์ไปสอบถามข้อมูลส่วนตัวและข้อมูลด้านการเงินจากลูกค้า โดยเฉพาะไม่มีนโยบายในการโทรศัพท์แจ้งให้ลูกค้าไปทำรายการด้วยตนเองผ่านเครื่อง ATM แต่อย่างใด อย่างไรก็ตาม หากผู้ใดได้รับโทรศัพท์แล้วมีข้อสงสัยควรจะสอบถามรายละเอียดไปที่ Call Center ของแต่ละธนาคารก่อน ซึ่งปกติกลุ่มมิจฉาชีพก็จะพยายามล่อหลอกให้ท่านรีบไปดำเนินการทำรายการที่เครื่อง ATM โดยเร็ว ด้วยความตกใจและกังวลใจ
กลุ่มมิจฉาชีพดังกล่าวจะโทรศัพท์มาจากต่างประเทศ ทำให้การติดตาม จับกุม และปราบปรามเป็นไปได้ลำบาก และจะเปลี่ยนรูปแบบการหลอกลวงหรือองค์กรที่แอบอ้างไปเรื่อยๆ ดังนั้น ประชาชนควรระมัดระวังในการบอกรายละเอียดข้อมูลส่วนตัว บัตรเครดิต การเงิน และรหัสให้แก่บุคคลอื่น หรือไม่หลงเชื่อไปทำธุรกรรมผ่านเครื่องเอทีเอ็มตามที่ได้รับแจ้งทางโทรศัพท์ หากไม่มั่นใจให้โทรศัพท์สอบถามจากหน่วยงานต้นเรื่องหรือธนาคารก่อน
กลุ่มมิจฉาชีพอยู่ต่างประเทศ แล้วทำไมถึงคนหลอกลวงทางโทรศัพท์พูดภาษาไทยหรือครับ ก็เพราะมีคนจ้างให้ไปช่วยคุยโทรศัพท์และหลอกคนไทยด้วยกันอย่างไรครับ จะมีคนที่พูดเก่งหลอกลวงให้หลงเชื่อทำเสมือนจริง เช่น ถ้าหลอกว่าเป็นตำรวจ ก็อาจจะมีเสียงคล้ายอยู่ที่โรงพัก ให้เบอร์โทร.กลับไปก็จะเตรียมการไว้ก่อนจนประชาชนที่ตกใจก็จะหลงเชื่อสนิท
คราวนี้ทำไมเวลาผู้ถูกหลอกไปทำรายการที่หน้าจอ ATM ถึงไม่รู้ว่าถูกหลอกไปโอนเงิน ก็เพราะว่าคนหลอกทางโทรศัพท์เขาจะบอกให้ทำรายการเร็วๆ บอกขั้นตอนให้กดปุ่มทางซ้าย ทางขวา ซ้ายปุ่มที่ 1 ขวาปุ่มที่ 2 เป็นต้น แล้วพอกดไปกดมาก็จะกลายเป็นเมนูการโอนเงิน โดยจะบอกให้กดรหัสเพื่ออายัดบัตร เช่น รหัส 2 3 4 5 6 หรือเลขอะไรก็ได้ แต่แท้ที่จริงคือต้องการโอนเงินจำนวน 23,456 บาท (สองหมื่นสามพันสี่ร้อยห้าสิบหกบาทถ้วน) นั่นเอง
แล้วธนาคารเขาพยายามช่วยดูแลอย่างไรบ้าง อย่างเช่น ธนาคารกสิกรไทย และธนาคารอื่นๆ จะมีข้อความเตือนเป็นภาษาไทยผ่านหน้าจอ ATM เพื่อเตือนหากมีการทำธุรกรรมโอนเงินเกิดขึ้น โดยขอให้ลูกค้าสังเกตและอ่านข้อความที่ธนาคารเขาพยายามสื่อทุกครั้งก่อนทำธุรกรรมทางการเงินผ่านเครื่อง ATM ถึงแม้จะเลือกเมนูภาษาอังกฤษ แต่ก็จะเตือนเป็นภาษาไทย
แต่เชื่อหรือไม่ครับ แม้จะมีการเตือนทุกขั้นตอนแต่ยังคงมีผู้ที่ถูกหลอกลวงอยู่อีกจำนวนหนึ่งอยู่ดี คราวนี้สิ่งที่สมาคมธนาคารไทย ได้ร่วมกับ สำนักงานตำรวจแห่งชาติ และอาจจะมีสำนักงานป้องกันและปราบปรามการฟอกเงิน (ปปง.) เข้ามาร่วมกันเตือนเพิ่มขึ้น อาจจะทำการเตือนผ่านหน้าจอ ATM ให้ชัดขึ้น ให้น่ากลัวและสะดุดตาขึ้น ให้รู้ว่าอาจจะถูกหลอกได้นะถ้ากำลังทำรายการตามคำสั่งของคนที่โทร.มาสั่งตามสายโทรศัพท์อยู่ หรืออาจจะโฆษณาทางสื่อวิทยุ โทรทัศน์ หรือหนังสือพิมพ์ เป็นเรื่องเป็นราวให้ระแวดระวังกันให้ทั่ว
และสิ่งสำคัญขอฝากให้ท่านผู้อ่านทุกท่านที่ทราบและรู้เท่าทันกลุ่มมิจฉาชีพกลุ่มนี้ ช่วยกันบอกต่อให้ครอบครัว เพื่อน และคนรู้จักให้ระมัดระวังอย่าหลงเชื่ออีกต่อไปก็จะช่วยได้ครับ ขอฝากด้วยนะครับ...ช่วยกันหน่อย